b'\n_START_ARTICLE_\nNarnian tarinat: Kaspianin matka maailman \xc3\xa4\xc3\xa4riin\n_START_SECTION_\nJuoni\n_START_PARAGRAPH_\nOn kulunut vuosi Prinssi Kaspianin tapahtumista, ja Lucy ja Edmund (Georgie Henley ja Skandar Keynes) asuvat serkkunsa Eustace Ruikun (Will Poulter) luona Susanin ja Peterin (Anna Popplewell ja William Moseley) ollessa t\xc3\xa4ll\xc3\xa4 v\xc3\xa4lin Amerikassa. Kun Lucyn makuuhuoneen sein\xc3\xa4ll\xc3\xa4 roikkuvasta, merell\xc3\xa4 seilaavaa laivaa esitt\xc3\xa4v\xc3\xa4st\xc3\xa4 taulusta alkaa vuotaa vett\xc3\xa4, Lucy, Edmund ja Eustace siirtyv\xc3\xa4t Narniaan ja p\xc3\xa4\xc3\xa4tyv\xc3\xa4t yhteen sen merist\xc3\xa4._NEWLINE_Maalauksen laiva pelastaa heid\xc3\xa4t, ja sen miehist\xc3\xb6\xc3\xb6n lukeutuvat niin Kaspian (Ben Barnes) kuin my\xc3\xb6s Riipitsiip (\xc3\xa4\xc3\xa4nen\xc3\xa4 Simon Pegg). Kaspian ilmoittaa kolmikon olevan Sarastus-nimisell\xc3\xa4 laivalla. Lucyn ja Edmundin edellisest\xc3\xa4 vierailusta on kulunut kolme vuotta, ja Kaspian etsii parhaillaan Narnian seitsem\xc3\xa4\xc3\xa4 lordia, jotka h\xc3\xa4nen set\xc3\xa4ns\xc3\xa4 Miraz karkotti anastaessaan Narnian kruunun itselleen._NEWLINE_Miehist\xc3\xb6 vierailee Yksin\xc3\xa4isill\xc3\xa4 saarilla, joka on kalormenil\xc3\xa4isten valloittama Narnian siirtokunta. Kaspian ja Edmund vangitaan samalla, kun Lucy ja Eustace myyd\xc3\xa4\xc3\xa4n orjiksi. Kaspian tapaa yhden kadonneista lordeista, lordi Bernin (Terry Norris), joka paljastaa, ett\xc3\xa4 myyt\xc3\xa4v\xc3\xa4ksi kelpaamattomat orjat uhrataan salaper\xc3\xa4iselle vihre\xc3\xa4lle sumulle. Aamunkoitto pelastaa Kaspianin ja kumppanit, mink\xc3\xa4 j\xc3\xa4lkeen he valtaavat Yksin\xc3\xa4iset saaret kalormenil\xc3\xa4isilt\xc3\xa4 takaisin. Bern antaa Kaspianille yhden seitsem\xc3\xa4st\xc3\xa4 miekasta, jotka aikoinaan lahjoitettiin lordeille._NEWLINE_Toisella saarella n\xc3\xa4kym\xc3\xa4tt\xc3\xb6m\xc3\xa4t yksijalkaiset k\xc3\xa4\xc3\xa4pi\xc3\xb6t sieppaavat Lucyn ja pakottavat h\xc3\xa4net menem\xc3\xa4\xc3\xa4n Coriarkinin (Bille Brown) kartanoon lausumaan velhon loitsukirjassa olevan n\xc3\xa4kyvyysloitsun. Ennen n\xc3\xa4kyvyysloitsun lausumista Lucy kuitenkin repii loitsukirjasta mukaansa sivun, joka sis\xc3\xa4lt\xc3\xa4\xc3\xa4 kauneusloitsun. N\xc3\xa4kyvyysloitsu tekee Coriarkinista ja yksijalkaisista k\xc3\xa4\xc3\xa4pi\xc3\xb6ist\xc3\xa4 j\xc3\xa4lleen n\xc3\xa4kyvi\xc3\xa4. Coriarkin selitt\xc3\xa4\xc3\xa4 loihtineensa itsens\xc3\xa4 ja yksijalkaiset k\xc3\xa4\xc3\xa4pi\xc3\xb6t n\xc3\xa4kym\xc3\xa4tt\xc3\xb6miksi suojellakseen itse\xc3\xa4\xc3\xa4n ja yksijalkaisia k\xc3\xa4\xc3\xa4pi\xc3\xb6it\xc3\xa4 vihre\xc3\xa4lt\xc3\xa4 sumulta. H\xc3\xa4n kertoo, ett\xc3\xa4 laivan miehist\xc3\xb6n on kukistettava sumu asettamalla kadonneiden lordien seitsem\xc3\xa4n miekkaa Aslanin p\xc3\xb6yd\xc3\xa4lle, joka sijaitsee Ramandun saarella. Ramandun saarelle Kaspian ja kumppanit p\xc3\xa4\xc3\xa4sev\xc3\xa4t seuraamalla sinist\xc3\xa4 t\xc3\xa4hte\xc3\xa4. Matkalla saarelle Lucy lausuu kauneusloitsun, joka muuttaa h\xc3\xa4net Susaniksi. Lucy l\xc3\xb6yt\xc3\xa4\xc3\xa4 itsens\xc3\xa4 juhlista rinnallaan Peter ja Edmund, jotka luulevat h\xc3\xa4nt\xc3\xa4 Susaniksi eiv\xc3\xa4tk\xc3\xa4 tunne lainkaan Lucya tai Narniaa. Lucy tajuaa, ettei h\xc3\xa4nt\xc3\xa4 itse\xc3\xa4\xc3\xa4n ole en\xc3\xa4\xc3\xa4 olemassa, ja her\xc3\xa4\xc3\xa4 n\xc3\xa4yst\xc3\xa4\xc3\xa4n palaten j\xc3\xa4lleen omaksi itsekseen. Aslanin (\xc3\xa4\xc3\xa4nen\xc3\xa4 Liam Neeson) kuva ilmestyy peiliin k\xc3\xa4skien Lucya lakata ep\xc3\xa4ilem\xc3\xa4st\xc3\xa4 itse\xc3\xa4\xc3\xa4n. Aslan muistuttaa, ett\xc3\xa4 Lucyn sisarukset tuntevat Narnian ainoastaan Lucyn ansiosta._NEWLINE_Miehist\xc3\xb6 vierailee er\xc3\xa4\xc3\xa4ll\xc3\xa4 tuliper\xc3\xa4isell\xc3\xa4 saarella. Edmund, Lucy ja Kaspian l\xc3\xb6yt\xc3\xa4v\xc3\xa4t altaan, joka voi muuttaa kaiken kullaksi, mink\xc3\xa4 lordi Restimar on saanut karvaasti tuta. Edmund ja Kaspian taistelevat toisiaan vastaan siit\xc3\xa4, kummalle heist\xc3\xa4 altaan voima oikein kuuluu, mutta Lucy varoittaa heit\xc3\xa4 lankeamasta kiusaukseen. T\xc3\xa4ll\xc3\xa4 v\xc3\xa4lin Eustace l\xc3\xb6yt\xc3\xa4\xc3\xa4 saarelta aarteen ja ryhtyy ker\xc3\xa4\xc3\xa4m\xc3\xa4\xc3\xa4n sit\xc3\xa4 mukaansa. Kun Edmund ja Kaspian etsiv\xc3\xa4t Eustacea, he l\xc3\xb6yt\xc3\xa4v\xc3\xa4t lordi Octesianin luurangon. Sitten Aamunkoiton kimppuun hy\xc3\xb6kk\xc3\xa4\xc3\xa4 yll\xc3\xa4tt\xc3\xa4en lohik\xc3\xa4\xc3\xa4rme, joka sieppaa Edmundin kynsiins\xc3\xa4. Lohik\xc3\xa4\xc3\xa4rme n\xc3\xa4ytt\xc3\xa4\xc3\xa4 Edmundille tulesta maahan tekem\xc3\xa4ns\xc3\xa4 sanat: \xe2\x80\x9dOLEN EUSTACE\xe2\x80\x9d. Pevensien sisarukset, Kaspian ja Riipitsiip viett\xc3\xa4v\xc3\xa4t seuraavan y\xc3\xb6n rannalla pit\xc3\xa4en Eustacelle seuraa. Riipitsiip lohduttaa Eustacea, joka auttaa laivan miehist\xc3\xb6\xc3\xa4 seuraavana aamuna, kun Lucy on l\xc3\xb6yt\xc3\xa4nyt taivaalta heid\xc3\xa4n etsim\xc3\xa4ns\xc3\xa4 sinisen t\xc3\xa4hden. _NEWLINE_Miehist\xc3\xb6 saapuu Ramandun saarelle ja l\xc3\xb6yt\xc3\xa4\xc3\xa4 Aslanin p\xc3\xb6yd\xc3\xa4n, jonka ymp\xc3\xa4rill\xc3\xa4 istuu kolme kadonnutta lordia sikiunessa. Asetettuaan miekat p\xc3\xb6yd\xc3\xa4lle he tajuavat, ett\xc3\xa4 yksi miekoista puuttuu. Sininen t\xc3\xa4hti laskeutuu taivaalta ja muuttuu kauniiksi nuoreksi naiseksi, Lilliandiliksi (Laura Brent), joka on Ramandun tyt\xc3\xa4r. H\xc3\xa4n opastaa miehist\xc3\xb6n puuttuvan miekan luo eli Mustasaarelle, vihre\xc3\xa4n sumun alkul\xc3\xa4hteelle. Miehist\xc3\xb6 purjehtii saarelle ja l\xc3\xb6yt\xc3\xa4\xc3\xa4 Rhoopin (Bruce Spence), viimeisen eloonj\xc3\xa4\xc3\xa4neen lordin. Rhoop varoittaa heit\xc3\xa4 ajattelemasta pelkojaan, mutta Edmund ep\xc3\xa4onnistuu. H\xc3\xa4nen pelostaan muodostuu merik\xc3\xa4\xc3\xa4rme, joka hy\xc3\xb6kk\xc3\xa4\xc3\xa4 laivan kimppuun. Rhoop pett\xc3\xa4\xc3\xa4 miehist\xc3\xb6n ja heitt\xc3\xa4\xc3\xa4 Eustacea miekallaan, joka l\xc3\xa4vist\xc3\xa4\xc3\xa4 t\xc3\xa4m\xc3\xa4n rinnan. Eustace lent\xc3\xa4\xc3\xa4 pois, laskeutuu hiekkaiselle saarelle ja kohtaa Aslanin. Aslan muuttaa Eustacen j\xc3\xa4lleen pojaksi ja l\xc3\xa4hett\xc3\xa4\xc3\xa4 t\xc3\xa4m\xc3\xa4n Ramandun saarelle Rhoopin miekka mukanaan. Sumu yritt\xc3\xa4\xc3\xa4 harhauttaa Edmundia muuttumalla Jadisiksi, Valkeaksi velhoksi (Tilda Swinton). Sill\xc3\xa4 v\xc3\xa4lin Eustace peittoaa h\xc3\xa4nt\xc3\xa4 pid\xc3\xa4ttelev\xc3\xa4n sumun ja asettaa Rhoopin miekan p\xc3\xb6yd\xc3\xa4lle her\xc3\xa4tt\xc3\xa4en kolme nukkuvaa lordia ja tuhoten sumun. Merik\xc3\xa4\xc3\xa4rme kuolee, ja sumulle uhratut ihmiset ilmestyv\xc3\xa4t j\xc3\xa4lleen esiin._NEWLINE_Eustace liittyy Lucyn, Edmundin, Kaspianin ja Riipitsiipin seuraan, ja he purjehtivat yhdess\xc3\xa4 lumpeiden peitt\xc3\xa4m\xc3\xa4lle merelle ja l\xc3\xb6yt\xc3\xa4v\xc3\xa4t lopulta j\xc3\xa4ttim\xc3\xa4isen aallon takana olevan rannan. Aslan ilmestyy heille ja kertoo, ett\xc3\xa4 aallon takana sijaitsee H\xc3\xa4nen maansa. Jos he l\xc3\xa4htev\xc3\xa4t sinne, he eiv\xc3\xa4t palaa v\xc3\xa4ltt\xc3\xa4m\xc3\xa4tt\xc3\xa4 koskaan takaisin. Riipitsiip p\xc3\xa4\xc3\xa4tt\xc3\xa4\xc3\xa4 l\xc3\xa4hte\xc3\xa4 Aslanin maahan, ja Aslan siunaa h\xc3\xa4net ennen kuin h\xc3\xa4n l\xc3\xa4htee ylitt\xc3\xa4m\xc3\xa4\xc3\xa4n aaltoa pienell\xc3\xa4 koriveneell\xc3\xa4. Aslan avaa aaltoon portaalin l\xc3\xa4hett\xc3\xa4\xc3\xa4kseen Lucyn, Edmundin ja Eustacen kotiin ja kertoo, etteiv\xc3\xa4t Lucy ja Edmund palaa en\xc3\xa4\xc3\xa4 Narniaan. Aslan rohkaisee heit\xc3\xa4 oppimaan H\xc3\xa4net heid\xc3\xa4n omassa maailmassaan mutta toisella nimell\xc3\xa4. Eustacelle h\xc3\xa4n kertoo, ett\xc3\xa4 t\xc3\xa4m\xc3\xa4 saattaa palata takaisin Narniaan. Edmund ja Lucy hyv\xc3\xa4stelev\xc3\xa4t Kaspianin ja Aslanin ennen kuin astuvat portaaliin yhdess\xc3\xa4 Eustancen kanssa. Kolmikko palaa makuuhuoneeseen Eustacen kotiin. _NEWLINE_Eustacen \xc3\xa4iti kutsuu poikaansa Jill P\xc3\xb6lkyn tullessa vierailulle, ja kolmikko katselee, kuinka maalauksen laiva katoaa aaltojen taakse.'